החדשות - "מדובר בחקירה ורדיפה פוליטית"
"מדובר בחקירה ורדיפה פוליטית"
חברי הכנסת ג'אמל זחאלקה וחנין זועבי, שנחקרים בפרשת השחיתות במפלגת בל"ד על ידי יחידת להב 433, הגיבו על ההאשמות. "מדובר בחקירה וברדיפה פוליטית", אמר ג'אמל זחאלקה במסיבת עיתונאים שנערכה בסמוך למשרדי היחידה.
"עד כה נחקרו ונגבו עדויות מיותר מ-30 בכירים בבל"ד, לא רק שוטרים לקחו חלק בחקירה הזו", אמר זחאלקה. "כשמדובר ברצח או ירי בחברה הערבית לא שולחים 30 שוטרים, זו משטרה פוליטית שמונעת על ידי השב"כ וראש הממשלה. אין לה אינטרס לגלות את האמת לציבור, ביזיון למדינה ולמשטרה שנוהגת בצורה הזו".
"הממשלה איבדה את הכיוון, היא זו שמפעילה את השב"כ והמשטרה לרדוף אחרי האוכלוסייה הערבית ואחר הפעילות הפוליטית שלה", אמר חבר הכנסת לשעבר מוחמד ברכה במסיבת העיתונאים. "מה מדברים על משטרים אפלים בטורקיה ובמקומות אחרים כשהממשלה הזו מבצעת רדיפה פוליטית".
מחוץ לחדרי החקירות השתתפו בהפגנת התמיכה בשני חברי הכנסת שנחקרו, שאירגנה ועדת המעקב העליונה של ערביי ישראל, חברי כנסת פעילים וראשי מועצות. גם התקשורת העולמית הביעה עניין ושלחה צוותים שסיקרו את האירוע. במהלך החקירה שעדיין נמשכת נעצרו יותר מ-30 בכירים בבל"ד, כולם שוחררו.